Dr. Lengyel Mártonra emlékeztek

**A 2015. május 8-án elhunyt Dr. Lengyel Márton rektort, egyetemi tanárt – másokkal együtt – Dr. Ruszinkó Ádám, turizmusért felelős helyettes államtitkár búcsúztatta május 28-án, a Belvárosi Bazilikában. A turizmus doyenjeként emlegetett professzor életművét, a turisztikai szakmában elfoglalt helyét a helyettes államtitkár a következő szavakkal méltatta:**

„Tisztelt Gyászoló Család, kedves Barátok, Kollégák!

A Nemzetgazdasági Minisztérium nevében szeretném kifejezni őszinte részvétemet a családnak.

Elment a Mester. Elment a magyar turizmus emblematikus alakja.

Elment Lengyel Marci, akit kissé félve nevezek így, mivel 1968. óta foglalkozott a hazai turizmus fejlesztésével, tehát egy évvel korábban kezdett a szakmában dolgozni, minthogy én megszülettem volna.

Kezdetben az Országos Idegenforgalmi Tanács közgazdászaként, majd az Országos Idegenforgalmi Hivatalvezető-helyetteseként tevékenykedett. 1981-ben ő indította útjára a máig rendkívül sikeres Budapesti Tavaszi Fesztivált. 4 évet töltött Madridban az ENSZ Turisztikai Világszervezeténél, mint oktatási vezető és kutató, így az első hazai szakemberek egyike volt, aki nemzetközi kitekintést szerzett. Hazatérve számos város, térség, régió turisztikai stratégiáját dolgozta ki, megfelelő szakmai irányt mutatva számukra.

Munkája során pontos volt, precíz, a szakmaiságból, a minőségből soha nem engedett. Példamutató egyéniség volt.

Évekig oktatott és kutatott a Közgazdaság-tudományi Egyetemen, megírt számos tankönyvet. Alapítója volt a Heller Farkas Főiskolának, melynek főigazgatója, rektora, majd az összeolvadás után a Budapesti Kommunikációs Főiskola dékánja lett. Máig hálás vagyok neki, hogy bevont az oktatásba, és 2003-ban rám bízta az egészségturizmus szakirány vezetését. Gyakran igen kedvesen invitált a szobájába, és biztatott, hogy szakmai eredményeimről beszéljek, tanácsokat adott, igazi mentor és atya volt.

Létrehozója és lelkes szószólója volt a hazai turisztikai desztináció menedzsment rendszernek. Ezen a ponton valóban ki kellett forgatnia a világot a négy sarkából, mert leginkább ezen a területen kellett a ránk, magyarokra jellemző együttműködésre való képtelenséggel küzdenie.

Teljesítménye elképesztő, eredményei irigylésre méltóak.

Kedves Marci bátyám, kérlek, továbbra is tartsd rajtunk a szemed, hogy a magyar turizmus ügyét a Te szellemedben, a Te tetszésedet elnyerő módon, az Általad kijelölt úton vigyük tovább. Segítsd munkánkat továbbra is, mert különben nem fog sikerülni. Pedig sikerülnie kell, mert a Te tanítványaid, a Te mentoráltjaid, a Te kollégáid, a Te barátaid vagyunk.

Emlékedet megőrizzük, nyugodj békében.”

2015. június 5.

**Nemzetgazdasági Minisztérium**